  Майя Бывальцева 15-тӥ толсуре Удмуртиысь кивалтэтлэн тӧроез Ярослав Семёнов элькунысь мерлыко ужъюртъёсын, тазалыкез утён, дышетон ужъюртъёсын тылпу потон учыръёсты алонэз радъян пумысен кенешон ортчытӥз. Со сярысь улосвыл тӧролэн но кивалтэтлэн пресс-службазы ивортӥз. Ярослав Семёнов бускель Башкортостанын луэм шимучыр сярысь вераз, отын частной пансионатын тылпу потыса, 11 пересьёс быризы. Кылем арын 31-тӥ толсуре асьмелэн со выллем учыр Глазкарысь психоневрологической интернатын тылпуэн вал. Ӝегатскытэк ужрадъёс кутэмен гинэ адямиосты быронлэсь утьыны но ваньбурлы бадӟым изъянэз палэнтыны луиз. Пусъё – асьмелэн ужпуммы выльысь сыӵе учыр кылдонэз алон Ярослав Семёнов, Удмуртиысь кивалтэтлэн тӧроезКызьы ивортӥз Россиысь МЧС-лэн элькунъя управлениезлэн кивалтӥсезлэн воштӥсез – чаклан но алон ужъя управленилэн кивалтӥсез Дмитрий Одегов, управление Удмуртиысь мерлыко политикая министерство улын ужась 39 юрт-интернатъёсты но пересьёс но сӧсыръёс понна нимысьтыз юртъёсты чакла. Таяз арын со ужъюртъёсын тылпулэсь утиськон куронъёсты тӥян 133 учыръёсты пусйизы. Удмуртиысь мерлыко политикая но ужъя министрлэн Татьяна Чураковалэн верамезъя, удысын оглом 85 огазеяськонъёс но интыосысь ёзэсъёс ужало. Куд-огез ужъюртъёс уен-нуналэн ужало. Выль ар но Ымусьтон праздникъёс вылтӥ, 31-тӥ толсурысен 10-тӥ толшорозь, 47 ужъюртъёсын 4 сюрс 345 адями улоз, со пӧлысь 1 сюрс 91-ез ветлыны шугъясько. Министерство улын ужась огазеяськонъёсын тылпулэсь но терроризм кышкытлыклэсь утиськон-алон ужрадъёс ортчытъясько. Выль ар но Ымусьтон праздникъёс дыръя кылкутӥсь должностной муртъёс дежурство нуозы, служебной автотранспорт линие потыны дась луоз Татьяна Чуракова, Удмуртиысь мерлыко политикая но ужъя министрЭлькунысь тазалыкез утёнъя министр тазалыкез эмъюртъёсын тылпулэсь утиськон ужрадъёс сярысь вераз. Солэн кылъёсызъя, ваньмаз эмъяськонниосын тылпу потон дыръя ужасьёсты но висисьёсты поттыны этажъёсъя планъёс кылдытэмын. Эскерон эвакуациосты ялан радъяськыло. 21-тӥ толсурозь котькуд эмъюртын улон-вылонэз радъянъя но тылпулэсь утиськонъя ужрадъёс ортчытозы. Удмуртиысь дышетонъя но тодосъя министерствоысь кышкыттэмлыкъя ёзэтлэн кивалтӥсез Светлана Саламатова верамъя, Выль ар каникулъёс дыръя дышетон юртъёсын уен-нуналэн дежурство радъямын луоз. Улосвылысь Граждан обороная но шимучыръёсъя кун комитетлэн кивалтӥсез Евгений Шутов пусйиз, тросэз тылпуос ӝытазе но уйин кылдо шуыса. Озьы ик со ужъюртъёсын тылпулэсь утиськон куронъёсты быдэсъянэз шуак эскеронъёс ортчытъяны ӵектӥз. Ярослав Семёнов эскеронъёсъя огъя графике пыртоно объектъёсын лыдметэз дасяны куриз. Со сяна, калыклы мерлыко юрттэт сётонъя кун луисьтэм стационарной огазеяськонъёслэсь реестрзэс кылдытозы. Тодэ вайытом, Удмуртилэн тӧроез Александр Бречалов Выль ар праздникъёс вылтӥ кышкыттэмлыкъя ужрадъёсты кужмоятыны куриз. Тегъёс: Мерлык Ижкар тылпу Удмуртия праздникъёс кышкыттэмлык ЯрославСемёнов  